En 43-årig mand fra Den Internationale Klub fik mandag seks års fængsel ved Retten i Aalborg. Tiltalen lød på røveri, tyveri og afpresning.

Under stort politiopbud modtog en 43-årig mand fra Den Internationale Klub (DIK) mandag en dom på seks års fængsel i Retten i Aalborg. Den 43-årige Mohammad Zein El-Abedin Bakr var tiltalt for røveri, tyveri og afpresning, hvor han blandt andet har afpresset en mor for 40.000 kroner, da hendes søn ikke kunne indfri en narkogæld. Mohammad Zein El-Abedin Bakr var desuden tiltalt for besiddelse af flere kilo amfetamin sammen med tre andre medlemmer af DIK. Den 35-årige Martin Myrup Vangsø fik et år og ni måneders fængsel, mens 44-årige Lars Røntved slap med et år og tre måneder. Straffen til en 32-årig kvinde lød på ni måneders fængsel. DIK er en rockerlignende klub, som primært består af personer med indvandrerbaggrund. I sin opbygning minder den meget om den mere kendte Black Cobras, der primært huserer på Sjælland. /ritzau/